stanford-oval/wikipedia huggingface dataset:
אלמור לנארד

| --- | --- |

 לידה:  11 באוקטובר 1925 ניו אורלינס, לואיזיאנה, ארצות הברית 
 פטירה:  20 באוגוסט 2013 (בגיל 87) דטרויט, ארצות הברית 
 שם לידה:  Elmore John Leonard Jr. 
 מדינה:  ארצות הברית 
 מקום קבורה:  Greenwood Cemetery 
 מקום מגורים:  מישיגן, לואיזיאנה 
 שם עט:  «Голландец» 
 מקום לימודים:  University of Detroit Jesuit High School and Academy, אוניברסיטת דטרויט מרסי 
 שפות היצירה:  אנגלית 
 סוגה:  ספרות בלשית, מערבון 
 יצירות בולטות:  Raylan Givens, Rum Punch, פרונטו, Riding the Rap, Out of Sight, Maximum Bob, Killshot, Get Shorty, Touch, Freaky Deaky, Bandits, Cuba Libre, Pagan Babies, Up in Honey's Room, Road Dogs, Djibouti, Be Cool, כוכב עולה, A Coyote's in the House, Mr. Paradise, Fire in the Hole, Tishomingo Blues, Raylan, Glitz, Stick, The Big Bounce, The Moonshine War, Valdez Is Coming, Forty Lashes Less One, Hombre, Escape from Five Shadows, Last Stand at Saber River, The Bounty Hunters, Law at Randado, LaBrava, Mr. Majestyk, Swag, City Primeval, Split Images, צייד החתולים, 52 Pick-Up, Gunsights, The Hunted, The Switch, Unknown Man No. 89, Gold Coast 
 תקופת הפעילות:  מ-1953 
 הושפע מ:  ארנסט המינגוויי 
 פרסים והוקרה:  פרס אדגר אלן פו לספר הטוב ביותר (1984)  פרס חרב היהלום (2006)  הפרס הגדול לספרות בלשית (1986)  פרס אוון ויסטר (2009)  Michigan Author Award (1996)  פרס מרטין בק (1985)  פרס האמט (1991)  The Grand Master (1992) 
 www.elmoreleonard.com
 
אלמור ג'ון לנארד (באנגלית: Elmore John Leonard; ‏11 באוקטובר 1925 – 20 באוגוסט 2013) היה סופר ותסריטאי אמריקאי.
ביוגרפיה

אביו עבד בחברת ג'נרל מוטורס (GM) באיתור מקומות מתאימים למתקני GM, תפקיד שגרם למעברים תכופים של המשפחה. לנארד נולד אומנם בניו אורלינס, לואיזיאנה, אבל מגוריו שם לא נמשכו לזמן רב. המשפחה עקרה דירה מספר פעמים עד שמלאו לו תשע, בשנת 1934, כאשר השתקעו בדטרויט שבמישיגן.
בערך באותו זמן קרו שני דברים, שהשפעתם ניכרת במידה רבה ברבות מיצירותיו. גנגסטרים כדוגמת בוני וקלייד הגיעו לכותרות ראשיות בעיתונות הארצית, וכמוהם גם קבוצת הבייסבול הדטרויט טייגרס. בראשית שנות ה-30, בוני וקלייד יצאו למסעות השוד שלהם ונהרגו במאי, 1934. הנמרים הגיעו לאליפות בשנת 1934. בעקבות האירועים האלה הפכו הן ספורט והן אקדחים לנושאים, שריתקו את לנארד לכל ימי חייו.
לנארד סיים את לימודיו בתיכון הישועי של אוניברסיטת דטרויט בשנת 1943. במהלך מלחמת העולם השנייה שירת לנארד בצי האמריקני בשייטת "דבורי הים" (Seabees) ולחם בחזית האוקיינוס השקט.
פריצת הדרך הראשונה של לנארד בשוק הסיפורת התרחשה בשנות ה-50, כאשר פרסם באופן סדיר מערבונים באיכות נמוכה. מאז ניסה את כוחו בספרי מתח, פשע וסוגות אקטואליות יותר, כמו גם בתסריטאות. המבקרים משבחים את הריאליזם המחוספס ואת הדיאלוג החזק שלו. בסגנון כתיבתו הוא מתיר לעצמו חירויות בסטייה מדקדוק ומתחביר נכון, לטובת שטף ורהיטות. בשנת 1959 פרסם את הרומן "עומד אחרון בנהר סאבר" שעובד לסרט טלוויזיוני ב-1997 לרשת TNT.
כמה מן הרומנים והסיפורים הקצרים שלו עובדו לסרטים, שהידועים ביותר ביניהם הם אולי תפוס את שורטי בשנת 1995, "רומן לא חוקי" (1998), Rum Punch כסרט ג'קי בראון, משנת 1997, הסיפור הקצר 3:10 ליומה שעובד לסרט פעמיים ב-1957 וב־2007 והסיפור הקצר Fire in the hole שעובד לסדרה צדק פרטי על קורותיו של המרשל ריילן גיבנס.
בשנת 1984 זכה בפרס אדגר על ספרו "לה בראבה".
בערוב ימיו התגורר לנארד במחוז אוקלנד, מישיגן. רבים מספריו המאוחרים יותר מתרחשים בדטרויט.
נפטר בדטרויט, מישיגן ב-20 באוגוסט 2013 בגיל 87.
ספריו שתורגמו לעברית

סחיטה (1974) 52 Pick-UP, עברית בהוצאת זמורה ביתן, 1989, תרגמה תמרה נבו. בסיס לסרט השגריר
מראות כפולות (Split Images (1981, עברית בהוצאת זמורה-ביתן, 1997, תרגמה דפנה לוי
צייד החתולים (Cat Chaser (1982, עברית בהוצאת זמורה-ביתן, 1991, תרגמה דפנה לוי
גליץ (1985), Glitz, עברית בהוצאת זמורה ביתן, 1989, תרגמה דפנה לוי
שודדים (Bandits (1987, עברית בהוצאת זמורה-ביתן, 1991, תרגמה דפנה לוי
סטיק (Stick (1985 מאנגלית דפנה לוי.תל אביב : זמורה-ביתן, תש"ן 1990.
מקסימום בוב (1991) Maximum Bob עברית: ציפי בורסוק.תל אביב : מודן, 1993
פריקי דיקי (Freaky Deaky (1995, עברית בהוצאת זמורה-ביתן 1995, תרגמה דפנה לוי
תפוס את שורטי (Get Shorty (1990, עברית בהוצאת זמורה-ביתן, 1996, תרגם יונתן פרידמן, הופק לסרט "תפוס את שורטי" בשנת 1995
פרונטו (Pronto (1993, עברית בהוצאת מודן, 1997, תרגמה דגנית דיצ'ק
האישה משבט טונטו וסיפורים אחרים מהמערב הפרוע (1998) The Tonto Woman and Other Western Stories; מאנגלית - נורית לוינסון.תל אביב : מודן, 1999.
נמלט (1996) Out of sight,עברית בהוצאת מודן,2003, תרגמה מרינה גרוסלנדר
Bקול (1999) Be cool,עברית בהוצאת מודן, 2005, תרגמה שלומית הנדלסמן
כוכב עולה (2005) The hot kid, עברית בהוצאת מעריב-הד ארצי, 2007, תרגמה לאה ששקו
הסיפור "כיצד שינה קרלוס ובסטר את שמו לקרל הופך לשוטר מפורסם באוקלהומה " תורגם לעברית בקובץ "מתח גבוה" בעריכת מייקל שייבון בתרגום יצהר ורדי, כנרת זמורה ביתן ,2016
3:10 ליומה בתרגום לעברית בבלוג "המולטי יקום של אלי אשד"
דאוויס איקאונייקס

דאוויס איקאונייקס (בלטבית: Dāvis Ikaunieks; נולד ב-7 בינואר 1994) הוא כדורגלן לטבי המשחק בעמדת החלוץ בפ.א. שיאוליאי.
קריירה

איקאונייקס התחיל לשחק כדורגל בלייפאיס מטאלורגס. בשנת 2010 הצטרף ללייפאיס-2 מטאלורגס מהליגה השנייה וכבש במדיה 17 שערים והיה מלך שערי הליגה כבר בגיל 16 מה שהפך אותו לשחקן הצעיר ביותר שעושה זאת ב-3 באוקטובר 2012 ערך את הופעת הבכורה שלו בקבוצה הבוגרת מליגת העל הלטבית בניצחון 0-3 נגד ונטספילס. ב-29 במרץ 2013 הבקיע את שער הבכורה שלו בקבוצה במשחק הליגה נגד מטה/LU. בסיום העונה המועדון התפרק ואיקאונייקס חתם במועדון החדש שהוקם לייפאיה. עונה לאחר מכן, הבקיע 15 שערים וזכה עם המועדון באליפות הראשונה שלו.
בקיץ 2016 חתם בוויסוצ'ינה ייהלבה מליגת העל הצ'כית. בשני עונותיו במועדון כבש 19 שערים, שירד בסיומן לליגה השנייה. בקיץ 2018 חתם בפ.ק. יבלונץ, אך לא כבש בה במהלך 13 הופעותיו בקבוצה. בינואר 2019 הושאל לריגה פוטבולה סקולה מליגת העל הלטבית. בהמשך הוא עבר לפסטב זלין, מלאדה בולסלאב ולייפאיה. בקיץ 2021 חזר ליבלונץ.
ב-22 בינואר 2024 חתם בפ.א. שיאוליאי מליגת העל הליטאית.
קריירה בין-לאומית

איקאונייקס שיחק בנבחרות הצעירות של לטביה ורשם 15 שערים ב-40 הופעות בכל הנבחרות הצעירות. ב-1 ביוני 2016 ערך את הופעת הבכורה שלו בנבחרת לטביה במסגרת הגביע הבלטי. ב-2 בספטמבר הבקיע את שער הבכורה שלו בנבחרת במשחק נגד לוקסמבורג.
משלוש יוצא אחד

שלושה משחקים "משלוש יוצא אחד". השחקן בחולצה השחורה שבחר "לבן" הוא המנצח.
משלוש יוצא אחד (נקרא גם משלוש יוצא אני; מה מה מה) היא הגרלה הנהוגה בין ילדים לצורך קביעת תור במשחק ולצרכים אחרים.
בשם ההגרלה קיימת שגיאה דקדוקית מאחר שהוא מתאר בחירה של אחד מתוך שלושה או אחת מתוך שלוש, אולם שגיאה זו השתרשה כשם השגור בפי הילדים.
מהלך ההגרלה

ההגרלה "משלוש יוצא אחד" מתבצעת בין שלושה ילדים המסתדרים במעגל. שלושת הילדים מנפנפים ביד אחת אל פנים המעגל וקוראים בקול "משלוש יוצא אחד", "משלוש יוצא אני", ״משלוש יוצאת ידי״ או מצרפתית – "אן-דה-טרואה". כאשר נאמרת ההברה האחרונה של המשפט ("חד" או לחליפין "ני") מושיט כל ילד את כף ידו באחת משתי החלופות הבאות: גב היד מופנה כלפי מעלה (מכונה "שחור") או פנים כף היד מופנה כלפי מעלה (מכונה "לבן"). הילד הנבחר הוא זה שכף ידו מצויה בפוזיציה ייחודית (למשל "לבן" כאשר שני חבריו "שחורים" או "שחור" כאשר שני חבריו "לבנים"). אם כל הילדים מושיטים את ידם באותה הפוזיציה (כולם "שחור" או כולם "לבן") אזי אין מנצח ומתבצעת הגרלה חוזרת. אצל ילדים גדולים ומנוסים יותר הסיבוב החוזר נעשה במהירות מבלי לומר את המילים "משלוש יוצא אחד" אלא רק את המילה "אחד" שנאמרת תוך הדגשת ההברות כאשר בהברה "אֶ" מושטות הידיים בהנפה קצרה ובהברה "חד" נקבעת פוזיציית היד – "שחור" או "לבן".
ניתוח מתמטי > הסתברויות להצלחה בהגרלה

בהנחה שכל ילד מושיט את ידו באופן אקראי בין שתי החלופות, "שחור" ו"לבן", מספר ההופעות של כל צבע מתפלג בינומית  B(3,{\frac {1}{2}}). לכן ההסתברות ששחקן מסוים יזכה או שייערך משחק חוזר שווה ל- (1/2)^{3}+(1/2)^{3}=1/4.
ניתוח מתמטי > תוחלת מספר הסיבובים של המשחק

כאשר משחקים n שחקנים, ההסתברות לקונפיגורציה ספציפית של הידיים היא  2^{-n}, כאשר קונפיגורציה מכילה את המידע עבור כל שחקן אם הוא "שחור" או "לבן". לכל שחקן יש שתי קונפיגורציות בהן הוא יוצא מהמשחק: הקונפיגורציה בה הוא "לבן" והשאר "שחורים", והקונפיגורציה בה הוא "שחור" והשאר "לבנים". סה"כ יש  2n קונפיגורציות כאלו, ולכן, ההסתברות שאחד השחקנים ייצא היא:  {\frac {2n}{2^{n}}}={\frac {n}{2^{n-1}}}. כתוחלת של משתנה מקרי גאומטרי, תוחלת מספר הסיבובים עד ששחקן כלשהו ייצא היא  {\frac {2^{n-1}}{n}}.
כאשר משחקים שני שחקנים, המשחק מוכרע באמצעות אבן נייר ומספריים, שם הסתברות ההכרעה שווה  {\frac {2}{3}}, וכתוחלת משתנה מקרי גאומטרי, תוחלת מספר הסיבובים היא  {\frac {3}{2}}. ולכן, תוחלת מספר הסיבובים הכולל, כשמתחילים עם m שחקנים שווה:  {\frac {3}{2}}+\sum _{n=3}^{m}{\frac {2^{n-1}}{n}}.
שיתוף פעולה של חלק מן השחקנים

משחק זה אינו עמיד בפני שיתוף פעולה של שני שחקנים. לפיכך נחשב שיתוף פעולה כזה, הכולל תיאום בסתר בין חלק מן השחקנים, כבלתי לגיטימי בעיני הילדים:
אם "היוצא" במשחק "משלוש יוצא אחד" נחשב זוכה (למשל אם ההגרלה משמשת לבחירת סדר העומדים במשחק חמור חדש) יכולים שני שחקנים לתאם מראש כך שאחד מהם יבחר "שחור" והשני "לבן", ללא ידיעת השחקן השלישי. כך מגדילים משתפי הפעולה את סיכוייהם לזכות למחצית, בעוד שהשחקן השלישי אינו מנצח לעולם.
אם "היוצא" מפסיד (למשל אם היוצא הוא זה ש"יעמוד" במשחק מחבואים), הם יכולים לתאם ביניהם מראש לבחור תמיד שניהם "שחור" או תמיד שניהם "לבן". כך בחצי מן המקרים יהיה משחק חוזר, ובחצי השני של המקרים יפסיד השלישי.
גרסאות שונות > מ-X יוצא אחד

משחקי מ-X יוצא אחד (מארבעה יוצא אחד, מחמישה יוצא אחד וכו') נפוצים פחות, מאחר שמבחינה הסתברותית, במרבית המקרים לא תהיה הכרעה. כדי לעקוף את הבעיה, משתמשים השחקנים לעיתים בסדרת משחקי "משלוש יוצא אחד", אך כדי ששיטה זו תהיה הוגנת, יש לקבוע באופן הוגן את שלושת המגרילים הראשונים, וכן את סדר המשך ההגרלות.
גרסאות שונות > מֶה מֶה מֶה

גרסה נוספת של המשחק היא "מֶה מֶה מֶה", שאולי נוצרה מקיצור של "משלוש יוצא אני", או מהמילה "מתוך". בגרסה זו, כדי להכריע במצבים של בחירת k ילדים מתוך n, הילדים אומרים "בואו מֶה מֶה מֶה", מושיטים את הידיים למרכז ואומרים "מֶה מֶה מֶה מֶה מֶה מֶהההה מֶה", כשב-"מֶה" האחרון כולם מושיטים את הידיים בצד לבן או שחור (כמו במשחק המקורי). אם לא יוצא אף אחד, ממשיכים להגיד פעמיים "מֶה מֶה", כשב-"מֶה" השני מושיטים את הידיים, וכך הלאה עד שיוצא מישהו. בגרסה זו משתמשים גם כדי לבחור ילד אחד מתוך חבורה של שלושה ומעלה, וגם כדי להוציא k ילדים מתוך n. כל פעם שילד יוצא הוא עומד בצד, ושאר הילדים ממשיכים את המשחק עד שיוצאים k ילדים. לחלופין, כאשר k ילדים מושיטים את ידיהם באופן זהה הם נבחרים והמשחק נגמר.
לדוגמה, שימוש נפוץ הוא בתחילת משחקי כדורסל 3v3. שחקן אחד נשאר מחוץ למעגל (על מנת להגדיל את הסיכוי שהחלוקה תצא מתאימה), והשאר מגרילים עד ש2 בוחרים צד אחד ו3 צד אחר, אז השחקן שנשאר בחוץ מצטרף לקבוצה של ה2.
גרסאות שונות > באתי לעזרת חבר

כאשר יש צורך להכריע בין שני שחקנים, בדרך כלל האחרונים שנותרו בסדרת משחקי "משלוש יוצא אחד", יש המשתמשים גם אז במשחק "משלוש יוצא אחד", כאשר שחקן עזר מצטרף למשחק. שחקן זה לא יכול לזכות, כלומר אם הוא זוכה, משחקים שוב, עד שאחד השחקנים ה"אמיתיים" זוכה. במקרה כזה מתנהל המשחק לצלילי הקריאה "לעֶזְרָיָה" (מלשון "לעזרה") או "באתי להושיט עזרה" או "באתי לעזרת חבר". לחליפין, פונים השחקנים למשחק הגרלה לזוג כדי להכריע את הגורלות, כגון אבן נייר ומספריים או זוג או פרט.
גרסאות שונות > זוגיות הכל כוחות

משחקי מ-X יוצא אחד מהווים בדרך כלל שלב מקדים לתחילת משחק ילדים אחר, ונדיר כי הם מהווים משחק בפני עצמם. למשל: במשחק המיועד לזוג, אילו שניים מתוך שלושה שחקנים אפשריים ישחקו ראשונים. שימוש נוסף: במשחק שצריך להתחלק לזוגות משחקים כמו במשחק מארבעה יוצא אחד, לצלילי הקריאה "זוגיות – הכול כוחות" (הביטוי "הכל כוחות" אומר שכל תוצאה תתקבל, גם אם היא לא הוגנת) וכל משתתף פורש את כף ידו עם הפנים כלפי מעלה או מטה. חוזרים על הפעולה עד שנוצר מצב בו אין יחיד בעל צבע שונה, כלומר שניים הציגו גב יד ושניים הציגו כף יד. כל שניים שהציגו אותו מצב יד מתאגדים כזוג.
גרסאות שונות > אנציקלופדיה

הגרסה "אנ-צי-קלו-פ-די-יה" של משחק מ-X יוצא אחד אינה משחק עזר אלא משחק העומד בפני עצמו, בו עושים שימוש בכך שההסתברות לבחירת אחד מן הקבוצה נמוכה. הקבוצה משחקת סיבובים של מ-X יוצא אחד שוב ושוב, עד שיוצא אחד מן הקבוצה. יחיד זה נפסל, והמשחק ממשיך עם X-1 משתתפים, עד להגעה לזוג, שאז מוכרע המשחק באמצעות אבן נייר ומספריים. ההנאה הנשאבת ממשחק זה היא גרסה של רולטה רוסית.
שמו מרובה ההברות של המשחק נובע מן הקריאה שקוראים הילדים כאשר הם מטלטלים את ידיהם לפני קבלת ההחלטה. ייתכן שלריבוי ההברות במילה יש תפקיד, השואב מתפקידו של ריבוי ההברות בשיר אן דן דינו.
שיטת משחק זו משמשת גם להגרלה, בעיקר כאשר צריכים לבחור אדם או קבוצה לתפקיד או פעולה לא רצויה.
ניסן דוידי

| --- | --- |

ניסן דוידי, 2018
 לידה:  8 באפריל 1971 (בן 53) נהריה, ישראל 
 מדינה:  ישראל 
 השכלה:  אוניברסיטת בר-אילן 
 השתייכות:   צבא הגנה לישראל
 תקופת הפעילות:  אוגוסט 1989 – 2021 (כ־31 שנים)
 דרגה:    תת-אלוף
 תפקידים בשירות
 קצין לוגיסטיקה של עוצבת גולן   קצין לוגיסטיקה של עוצבת המפץ   קצין לוגיסטיקה של עוצבת הגליל   קצין לוגיסטיקה של פיקוד העורף   קצין לוגיסטיקה של פיקוד הצפון   ראש חטיבת הלוגיסטיקה באט"ל   מפקד מפקדת אלון
 פעולות ומבצעים
 מבצע חומת מגן    מלחמת לבנון השנייה  מבצע עופרת יצוקה  מבצע עמוד ענן    מבצע צוק איתן
 
בטיסה צבאית עם ראש אט"ל האלוף איציק תורג'מן
ניסן דוידי (נולד ב-8 באפריל 1971) הוא קצין בצה"ל במילואים בדרגת תת-אלוף. כיהן כמפקד מפקדת "אלון", ראש חטיבת הלוגיסטיקה באט"ל, קצין הלוגיסטיקה של פיקוד הצפון וקצין הלוגיסטיקה של פיקוד העורף.
ביוגרפיה

דוידי הוא בן הזקונים של ראובן ואילנה אשר עלו לישראל מאיראן בשנת 1962 והתיישבו בנהריה. הוא אח לשלושה. גדל בנהריה והוא בוגר תיכון "עמל" במגמה ריאלית-מחשבים.
ביוגרפיה > שירות צבאי

התגייס לצה"ל באוגוסט 1989 והיה לקצין בחיל התחזוקה, היה מ"פ מפקדה בגדוד 334 (גדוד תותחי רומח M-110‏ לאחר מכן היה חבר במשלחת לארצות הברית ללימוד וקליטת מערכת ה-MLRS, ושימש מ"פ מפקדה בגדוד המנתץ הראשון בצה"ל (גדוד 484) לפני איחודו עם גדוד 334. בהמשך היה קצין הלוגיסטיקה החטיבתי של אגד ארטילרי 219 וקצין אג"ם לוגיסטיקה של פיקוד הצפון. בשנת 2000 מונה לקצין הלוגיסטיקה של אגד ארטילרי 282, לאחר מכן היה סגן אגד הלוגיסטיקה של אוגדה 78 ב-2004 מונה לקצין הלוגיסטיקה של עוצבת המפץ (אוגדה 319) ב-2006 מונה לסגן קצין הלוגיסטיקה של פיקוד הצפון, וב-2007 מונה לקצין הלוגיסטיקה של עוצבת הגליל (אוגדה 91). שימש ראש ענף ההספקה בחטיבת הלוגיסטיקה באט"ל וקצין לוגיסטיקה של פיקודי העורף והצפון. לפני כניסתו לתפקיד ראש חטיבת הלוגיסטיקה, שימש הוא כראש מחלקת הלוגיסטיקה והמבצעים בחטיבה.
ביוגרפיה > מלחמות וקרבות

בשנת 2006, במהלך מלחמת לבנון השנייה, בהיותו קצין הלוגיסטיקה של עוצבת המפץ, גייסה האוגדה בגיוס מלא חטיבת מילואים (חטיבה 226) אשר הוכפפה לעוצבת הפלדה (אוגדה 162), כמו גם גיוס מלא של אגד ארטילרי 9222 במילואים והכפפתו למרכז האש הפיקודי. בתום המלחמה, מונה להוביל את התחקיר הפיקודי על מוכנות הימ"חים אשר הוצג על ידו בוועדת וינוגרד, שבה העיד.
בשנת 2014 במהלך מבצע צוק איתן היה קצין הלוגיסטיקה של פיקוד העורף במסגרתו עסק בגיוס משמעותי של גדודי חילוץ והצלה במילואים במחוזות דרום, מרכז וירושלים. כמו גם במענה וסיוע לוגיסטי לאוכלוסייה ולרשויות בכל הקשור לתמיכה בפתיחת המקלטים.
בזמן התפרצות נגיף הקורונה בישראל מונה לפקד על מפקדת "אלון".
בפברואר 2021 העביר מכתב לפרקליט הצבאי הראשי ולמפקד מצ"ח ובו הכפשות נגד קצינים אחרים בהם תא"ל שהתמודד מולו לתפקיד ראש אגף הטכנולוגיה והלוגיסטיקה. לאחר תחקיר סגן הרמטכ"ל ולאחר שהתברר שהטענות במכתב אינן נכונות, קיבל דוידי הערה פיקודית והודיע על פרישתו משירות הקבע.
ביוגרפיה > השכלה וחיים פרטיים

ניסן הוא בוגר פו"ם 'ברק' בהצטיינות, בעל תואר ראשון בכלכלה ולוגיסטיקה מאוניברסיטת בר-אילן, בעל תואר שני במדעי המדינה וביטחון לאומי מאוניברסיטת חיפה. בוגר תוכנית המנהיגות הבכירה של קרן וקסנר.
החל מינואר 2022 מכהן כסמנכ"ל תפעול ותשתיות בקבוצת רמי לוי שיווק השקמה.
נשוי לדורית, רואת חשבון במקצועה ובעלת משרד רו"ח בנהריה, אב לשלושה ילדים ומתגורר במושב בגליל המערבי.
הערות שוליים

↑  ערוץ 7, חדשות 12: מכתב עם מידע מכפיש נגד קצין שמתמודד על מינוי לתפקיד אלוף נשלח לפצ"ר ולמפקד מצ"ח • החשד הוא שהמכתב נשלח על רקע התמודדותו לתפקיד, באתר ערוץ 7, 14 בפברואר 2021
↑  גיא פלג, ‏חשיפת N12: מפקד הקורונה בצה"ל חיבר את המכתב המכפיש נגד קצין אחר; צפוי לפרוש מתפקידו, באתר ‏מאקו‏, 18 בפברואר 2021
עבדת הראשון

עבדת הראשון היה מלך נבטי ששלט בממלכה הנבטית, כנראה בין השנים 85-96 לפנה"ס. הוא ירש את חרתת השני לאחר מותו.
בתקופתו שרר מצב מלחמה בין הממלכה הנבטית וממלכת יהודה. בשנת 93 לפנה"ס נערכה מלחמה בינו ובין אלכסנדר ינאי מלך יהודה. עבדת הצליח למשוך את אלכסנדר ינאי למארב, ובקרב שנערך ליד גדרה שבגלעד הביס עבדת את צבאו של אלכסנדר ינאי בעזרת פרשים רכובים על גמלים. אלכסנדר ינאי הצליח בקושי להימלט לירושלים.
בשנת 86 לפנה"ס המלך הסלבקי אנטיוכוס השנים עשר דיוניסוס פלש לממלכה הנבטית. במלחמה שנערכה נהרגו גם אנטיוכוס וגם עבדת, אך הממלכה הנבטית ניצלה מכיבוש. לזכרו של עבדת הוקם בנגב היישוב עבדת, והוא עצמו הפך לאל נערץ על הנבטים. בנו חרתת השלישי עלה למלוכה לאחר מות אביו בקרב.
הערות שוליים

↑  יוסף בן מתתיהו, קדמוניות היהודים, תרגם מיוונית: אברהם שליט, הוצאת מוסד ביאליק, ירושלים, 2003, כרך שלישי, ספר שלושה עשר: 375-374.
ערך זה הוא קצרמרבנושא אישים. אתם מוזמנים לתרום לוויקיפדיה ו.
עסאיב אהל אל-חק

עַסַ֫אִיב אַהְל אֶל-חַק (בערבית: عصائب أهل الحق, בתעתיק מדויק: עצאא'ב אהל אלחק; מכונה גם רשת אל-ח'זעלי) הוא ארגון פוליטי מיליציוני עיראקי-שיעי הפועל בעיראק. ב-2018 התמזג הארגון אל תוך ארגון הגיוס העממי (אל-חשד א-שעבי). ככל הנראה, הצטרפות הארגון אל הגיוס העממי נבעה מרצונם של הארגונים השיעיים בעיראק לקיים פתווה של עלי סיסתאני הקוראת לשיעים להתאחד ולהדוף את כוחות המדינה האסלאמית כדי להגן על עיראק ועל עריה. הן לפני המיזוג עם הגיוס העממי והן לפניו כארגון עצמאי, קיבל הארגון את רוב מימונו מממשלת איראן ולכן היה כפוף לאינטרסים האיראניים (אשר לעיתים קרובות היו גם האינטרסים השיעים העיראקיים הכלליים) בעיראק. רבים במערב רואים בארגון זה ארגון טרור עקב פעולותיו הרבות נגד אזרחים עיראקים, אך הארגון ותומכיו רואים את הארגון בעיקר כלוחם נגד תוקפנות מצד קבוצות סוניות וכמגן על הרוב השיעי בעיראק. כיום, הארגון פועל רבות גם במישור הפוליטי.
הארגון מחולק על פי חטיבות גאוגרפיות. עיקר הכוח מרוכז בארבע החטיבות הגדולות של הארגון: חטיבת "האימאם עלי", חטיבת "האימאם אל-עסכרי", חטיבת "האימאם האדי" וחטיבת "האימאם חאזם".
היסטוריה

תחילת דרכו של הארגון הייתה בהתפצלות של מספר פעילים מארגון צבא המהדי בשנת 2006. עם זאת, היות שהסיבה העיקרית לפיצול הייתה חוסר ההסכמה של מנהיג הארגון הראשון, קייס אל-ח'זעלי (שהיה מפקד חטיבה בצבא המהדי לפני פרישתו), עם הסכמי הפסקת האש של מוקתדא א-סדר (שעמד בראש "צבא המהדי") עם הכוחות האמריקאיים, יש הטוענים כי למעשה, הארגון החל לתכנן את פרישתו מהארגון כבר בשנת 2004. כארגון עצמאי, פעל הארגון רבות נגד כוחות ארצות הברית בעיראק וביצע כמה וכמה תקיפות נגד מטרות צבאיות אמריקאיות בעיראק. כמו כן, הארגון לחם לצד ארגונים שיעיים אחרים במהלך מלחמת האזרחים הסורית. בשנים שלאחר 2004, נראה כי הארגון החל לקבל תמיכה כלכלית רחבה יותר מהממשל האיראני.
לאחר הצטרפות הקבוצה אל הגיוס העממי ולאחר פרישת החסות של הכוחות המזוינים העיראקיים על הגיוס העממי, הפך בעצם ארגון עסאיב אהל אל-חק כפוף לראש הכוחות המזויניים העיראקיים הלא הוא ראש ממשלת עיראק (באותה עת, חיידר אל-עבאדי). עם זאת, הוא לאו דווקא מתפקד בפועל כחלק אינטגרלי של כוחות הביטחון העיראקיים. כך, לובש הארגון בעצם זוג כובעים, אחד ככוח צבאי השייך לזרוע הצבאית שלו וכביכול כפוף לראש ממשלת עיראק, ואחד כמפלגה פוליטית, שמיוצגת בפרלמנט העיראקי ופועלת להעברת חוקים כחלק מ"הגוש הסַדְרי". על אף שמספר הפעילים הקבוע בארגון איננו ידוע, ידוע כי מספר הפעילים השתנה דרמטית בתקופות שונות מאז הקמת הארגון. לדוגמה, כשנה לאחר פרישת הארגון מארגון האם, צבא המהדי, מנה הארגון כ-3,000 פעילים. עם זאת, מספר הפעילים צנח בשנים שלאחר מכן לפחות מ-1,000 עקב רצון של פעילים רבים לשמור על סולידריות עם צבא המהדי ועלה פעם נוספת ללמעלה מ-10,000 בעת לחימת הארגון אל מול ארגון המדינה האסלאמית.
כיום היא מהווה חלק של ההתנגדות האסלאמית בעיראק.
תפישות העולם של הארגון

עד לתחילת הנסיגה האמריקאית מעיראק בשנת 2011, ראה הארגון את עצמו בראש ובראשונה כמיליציה חמושה שמטרתה העיקרית היא גירוש הכוחות האמריקאיים מאדמת עיראק, שכן הם נתפשו בעיני עיראקים רבים ככוח כובש מערבי ולא רצוי.
עם זאת, הארגון לחם "על אש קטנה" עם השנים נגד ארגונים סוניים כמו אל-קאעדה. לאחר התעצמותה של פעילות המדינה האסלאמית בעיראק, הפכה המדינה האסלאמית לאויבת העיקרית של הארגון. זאת, כיוון שפגיעה באוכלוסייה השיעית הייתה אחת המטרות העיקריות של המדינה האסלאמית ועסאיב אהל אל-חק שם לעצמו כמטרה עיקרית להגן על האזרחים השיעים בעיראק ולהדוף את המדינה האסלאמית.
למרות עברו המיליציוני המובהק, דווקא לאחר תחילת הנסיגה של הכוחות האמריקאיים מעיראק, החל הארגון למתג עצמו מחדש כמעין מפלגה לגיטימית שאף מיוצגת מאז בפרלמנט. בשנת 2021 היה לארגון מספר משמעותי של מושבים בפרלמנט העיראקי (15).
אף על פי שתחילה קיבל הארגון על עצמו את עלי סיסתאני כמרג'ע תקליד (הדמות הדתית-רוחנית הבכירה) שלו ואת מוקתדא א-סדר כמנהיג הפוליטי שלו, כיום מונחה הארגון על פי התפישה הפוליטית האיראנית של שלטון חכם ההלכה ("ולאית-י פקיה").
למרות זיהויו של הארגון בעולם המערבי כארגון טרור, הארגון כולל בתוכו עוד רבדים רבים. לדוגמה, הארגון מקיים תהלוכות דתיות ומנהיגיו משמשים כמצפן רוחני ופוליטי לעיראקים רבים. בנוסף, הארגון פועל בפרלמנט העיראקי בשלל מישורים אזרחיים הנוגעים לזכויותיהם ולרצונותיהם של השיעים בעיראק.
מורכבות מערכת היחסים עם הממשל העיראקי

על אף העובדה שרבים רואים בארגון עושה דברו של הממשל האיראני וביטוי לדריסת רגל זרה בעיראק, הארגון מקיים מערכת יחסים מורכבת עם הממשל העיראקי. מורכבות זו, התבטאה בין היתר בשיתוף פעולה צבאי בין הארגון ובין הממשל העיראקי נגד ארגון המדינה האסלאמית. הארגון פעל במקרים רבים בשיתוף פעולה עם כוחות הביטחון העיראקיים אך עם זאת, אינו מהווה חלק אינטגרלי ממערכת הביטחון העיראקית, אף על פי שלהלכה בלבד הוכפף הארגון (יחד עם כל כוחות אל-חשד א-שעבי) למרות כוחות הביטחון העיראקיים ולראש ממשלת עיראק. בעבר, כשהשתתף הארגון בקרבות נגד צבא ארצות הברית וכוחותיו והיו – לפחות באופן רשמי – בצד הנגדי לכוחות הצבא העיראקי, מטרות הארגון היו בעיקר פגיעה בצבא ארצות הברית ולאו דווקא פגיעה בכוחות העיראקיים. החל מראשית הנסיגה האמריקאית מעיראק, בשנת 2011, לעסאיב אהל אל-חק יש נציגים בפרלמנט העיראקי. כך, הארגון אינו מקיים שיח ושיג עם הממשל העיראקי אלא מהווה חלק אינטגרלי ממנו. בתחילת שנת 2017, לדוגמה, היו לארגון 14 מושבים בפרלמנט העיראקי (מתוך 329 מושבים בסך הכול) והייתה לו השפעה – אף אם מוגבלת – על החלטות הממשלה.
פעילות אלימה של הארגון

עד היום קיבל הארגון אחריות על למעלה מ-6,000 תקיפות אלימות נגד מטרות צבאיות ואזרחיות, רובן ככולן בשטח עיראק ורובן נגד כוחות ארצות הברית והקואליציה המערבית הפועלים בשטחי עיראק. למעשה, ההתקפות על יעדים אלה הן מקור הלגיטימציה העיקרי של הארגון, שכן הוא מנסה להצטייר כמגן עיראק מפני הכוחות הזרים. כחלק משיוכו הבלתי פורמלי לזרוע החוץ הארוכה של הממשל האיראני, הארגון משתתף גם במערכות מחוץ לעיראק, לדוגמה, לחימה לצד חזבאללה נגד צה"ל במהלך מלחמת האזרחים בסוריה. למעשה, יש הטוענים כי חזבאללה ועסאיב אהל אל-חק למדו זה מזה וכוחותיהם ערכו אימונים משותפים במספר מקרים בעבר. מאז כניסתה של המדינה האסלאמית לעיראק בשנת 2014, נלחם הארגון כתף אל כתף עם הכוחות המזוינים העיראקיים נגד הארגון הסוני.
מקורות מימון

תחילה, רוב רובו של מימון הארגון הגיע מממשלת איראן. צירי הסיוע העיקריים היו על-ידי מימון ישיר (המגיע בדרך כלל דרך כוח קודס) או על-ידי אימון יחידות לוחמות של הארגון בידי כוח קודס. בשל התמיכה שמקבל הארגון ממשמרות המהפכה האיראניים, הוא החל בעשור האחרון להתיישר על פי הקו האיראני גם בעניין זה ולקבל את כאזם אל-חאירי (אנ'), איש-דת שיעי עיראקי היושב באיראן, כמרג'ע תקליד שלו ובמידת מה גם את השיטה הפוליטית-דתית הנהוגה באיראן (וילאית-י פקיה). לצד זאת, פועל הארגון, יחד עם ארגונים שיעיים אחרים בעיראק, בכמה מישורים שונים על מנת לדאוג לשלל האינטרסים האיראניים השונים במדינה.
ראו גם

מיליציות פרו-איראניות